b'\n_START_ARTICLE_\nDavid Sandved\n_START_SECTION_\nLiv og virke\n_START_PARAGRAPH_\nSandved ble opptatt ved Norges tekniske h\xc3\xb8gskole (NTH) i 1933. Han var meget begavet i tegning og maling og to \xc3\xa5r ut i utdanningen ble 9 av hans akttegninger og to akvareller innkj\xc3\xb8pt til h\xc3\xb8yskolens samlinger. Professor Harald Krohg Stabell kj\xc3\xb8pte selv ogs\xc3\xa5 en akvarell. Det avsluttende eksamensarbeidet fra 1937 var en funksjonalistisk bygning preget av en \xc3\xa5pen sokkeletasje og kurvet toppetasje med lysreklame \xc2\xabKonserthuset - I aften dirigerer Dobrowen verker av Fartein Valen\xc2\xbb._NEWLINE_I 1938 ble Sandved sammen med Jonas Hidle premiert for sitt forslag til den norske paviljongen til verdensutstillingen i New York, \xc2\xabBuilding The World of Tomorrow\xc2\xbb, 1939-1940. Bidraget hadde mottoet \xc2\xabTail\xc2\xbb og arkitektonisk var utkastet if\xc3\xb8lge juryen \xc2\xabtiltalende med en god gruppering og en vellykket materialbehandling\xc2\xbb. Mellom 1938 og 1940 arbeidet Sandved sammen med arkitekt Th. Frost i Oslo og fikk oppf\xc3\xb8rt Apotekerbygningen i Oscars gate 19 i 1939. Forretningsg\xc3\xa5rden er oppf\xc3\xb8rt p\xc3\xa5 Byantikvarens gule liste og reguleret til spesialomr\xc3\xa5de bevaring._NEWLINE_Under annen verdenskrig arbeidet han for den allierte etterretningsorganisasjonen XU. Sandved var assistent hos arkitekt Egeberg i Oslo fram til 1943. Resten av krigen ern\xc3\xa6rte han seg av pianospill og rosemaling._NEWLINE_I 1948 flyttet Sandved til Haugesund for \xc3\xa5 arbeide som arkitekt for Haugesund Mekaniske Verksted. Mellom 1948 og 1949 tegner han ombygningen av to amerikanske ub\xc3\xa5tjagere til passasjerskipene MS \xc2\xabSognefjord\xc2\xbb og MS \xc2\xabSunnfjord\xc2\xbb. P\xc3\xa5 oppdrag for AS Stord tegnet han interi\xc3\xb8rene p\xc3\xa5 MS \xc2\xabJylland\xc2\xbb i 1949. I 1958 ble danskefergen MS \xc2\xabSkagen\xc2\xbb innredet i Kristiansand etter Sandveds tegninger. Arkitekten fikk ogs\xc3\xa5 utf\xc3\xb8rt en rekke skipsinteri\xc3\xb8rer for skipsreder Christian Haalands linjeb\xc3\xa5ter i Concordia Line._NEWLINE_Sandved etablerte eget kontor under navnet arkitektfirma david sandved arkitekter m.n.a.l.. Firmaet fikk etter hvert mange ansatte og tegnet en rekke boliger, forretningsbygg og offentlige bygg i Haugesund og p\xc3\xa5 Stord, bla. Haugesund folkebibliotek fra 1965\xe2\x80\x931967, Haugesund Billedgalleri fra 1978 og blokkene p\xc3\xa5 Presthaug og i Ramsdalen, samt en rekke eneboliger i Haugesund._NEWLINE_Sandveds arkitektur utviklet med \xc3\xa5rene fra funksjonalisme til en form for kritisk regionalisme og goetheanistisk arkitektur._NEWLINE_David Sandved trakk seg tilbake p\xc3\xa5 1980-tallet og arkitektfirma david sandved arkitekter m.n.a.l. skiftet navn til Sandved og Wathne A/S. Arkitekt Einar Wathne ble uteksaminert fra NTH i 1966 og var ansatt hos Sandved frem til 1981, da han selv overtok firmaet. Wathne fikk utf\xc3\xb8rt en rekke st\xc3\xb8rre oppdrag, som utvidelsen av Haugesund folkebibliotek, Havnaberg Eldresenter (Haugesund), Karm\xc3\xb8y r\xc3\xa5dhus (Kopervik) og S\xc3\xb8rfjordsenteret (Odda). Sandved og Wathne A/S ble drevet som firma frem til 2004.\n_START_SECTION_\nAntropsof\n_START_PARAGRAPH_\nI 1950-\xc3\xa5rene ble hans arkitektur p\xc3\xa5virket av antroposofien og Rudolf Steiners tanker med vektlegging av samspill med naturen i arkitekturen, og at mennesket b\xc3\xb8r fors\xc3\xb8ke \xc3\xa5 etterleve naturlovene, og ikke undertrykke og unng\xc3\xa5 dem. _NEWLINE__NEWLINE_Bygningene skal ikke lages med rette vinkler, men mykes opp ved hjelp av en l\xc3\xb8s og ledig planl\xc3\xb8sning. Dette inneb\xc3\xa6rer kraftige b\xc3\xa6rende konstruksjoner i vegger og tak. Ogs\xc3\xa5 bygninger i st\xc3\xb8pt betong er et yndet materiale for antroposofisk arkitektur, og n\xc3\xa6r sagt hvilken som helst form kunne benyttes._NEWLINE_Sandved ble p\xc3\xa5 1950-tallet opptatt av biodynamisk landbruk og \xc3\xb8kologi. Boken \xc2\xabDen tause v\xc3\xa5ren\xc2\xbb av Rachel Carson (1962) bl.a. om bruk av DDT ble ogs\xc3\xa5 en vekker. Sandved var kritisk til naturvitenskapens manglende evne til \xc3\xa5 forst\xc3\xa5 den levende naturen, noe som blant annet kom frem i et intervju med NRK i programserien Rett fra leveren i 1986.\n_START_SECTION_\nAnnet\n_START_PARAGRAPH_\nArkitekt Sandved var en kulturpersonlighet som deltok aktivt i den offentlige debatt med innlegg om alt fra bymilj\xc3\xb8 til spr\xc3\xa5k. Han var ogs\xc3\xa5 en av f\xc3\xa5 som offentlig forsvarte Fartein Valen og hans atonale musikk i lokalpressen._NEWLINE_Fra 5. februar 1948 og frem til sin d\xc3\xb8d var han gift med Marit (f. Furulund) Sandved (f\xc3\xb8dt 22. juli 1918, d\xc3\xb8d 12. januar 2009)._NEWLINE_Sandved er Odd Nerdrums biologiske far.'